Griekwastad-moorde: Hof besoek moordtoneelDie Noord-Kaapse hooggeregshof het Maandag die toneel van die Griekwastad-moorde besoek. Regter Frans Kgomo het eers by die Griekwastad-polisiestasie aangegaan wat die saak van ŉ 16-jarige seun, wat van die moorde op die Steenkamp gesin verdink word, hanteer. Kgomo, hofpersoneel, staatsaanklaers, die seun se regspan en die media is daarna na die plaas Naauwhoek, waar Deon Steenkamp (44), sy vrou Christel (43), en hul dogter Marthella (14), verlede jaar op 6 April doodgeskiet is. Die plaas is sowat 9km buite Griekwastad op die pad na Niekerkshoop. Die groep het onderweg na die plaas ook by die plek vertoef waar ŉ bakkie die aand van die moorde gevind is. Die regter is daarna na die plaas geneem waar hy deur ŉ skuur begelei is en daarna deur die plaashuis waar die tragedie plaasgevind het. Die inspeksiebesoek het sowat ŉ uur en ŉ half lank geduur. Die saak duur Dinsdag in die hof voort.